Štátny pedagogický ústav, Pluhová 8, 830 00 Bratislava

CIEĽOVÉ POŽIADAVKY NA VEDOMOSTI A ZRUČNOSTI
MATURANTOV 
ZO SLOVENSKÉHO JAZYKA A LITERATÚRY
ÚROVEŇ A

Marec 2003

OBSAH

CIELE MATURITNEJ SKÚŠKY	3
1. Cieľové požiadavky z literatúry	5
Požadované čitateľské a interpretačné zručnosti	5
Požadované vedomosti – literárnovedné termíny	7
1. Všeobecne o umení a literatúre	7
2. Literárne obdobia a smery	8
3. Literárne druhy	8
4. Literárne žánre	8
5. Štruktúra literárneho diela	8
6. Štylistika literárneho textu	9
7. Metrika	9
Požadované vedomosti – autori a diela	9
2. Cieľové požiadavky z jazyka	10
Požadované vedomosti	13
1. Lexikológia, tvorenie slov	13
2. Morfológia	14
3. Syntax	14
4. Zvuková a grafická stránka jazyka, prozodické vlastnosti reči	14
5. Všeobecné poznatky o jazyku	15
6. Štylistika, štýl	15
7. Spracovanie informácií	15

CIELE MATURITNEJ SKÚŠKY

Cieľové požiadavky sú vymedzenou časťou didaktického systému slovenského jazyka a literatúry (faktov, pojmov, vzťahov, zákonov, ako aj kognitívnych operácií a čitateľských, interpretačných a komunikačných zručností a návykov), ktorá je záväzná pre učiteľov všetkých stredných škôl, v ktorých sa štúdium ukončuje maturitou, a sú doplnené o exemplifikačné úlohy z vymedzeného obsahu učiva. 
Cieľové požiadavky majú nielen normatívne určenie, ale aj regulatívnu funkciu pri organizovaní a riadení výchovno-vzdelávacieho procesu a kontrole jeho výsledkov. Ich poslaním je ovplyvniť najmä rozvoj kľúčových zručností žiakov, prispieť k zvýšeniu ich samostatnosti, zlepšeniu ich tvorivosti, schopnosti zaujímať postoje a obhajovať ich. Sú reálne dosiahnuteľné pre všetkých žiakov, a preto sa očakáva, že ich dosiahne čo najviac žiakov.
Cieľové požiadavky zo slovenského jazyka a literatúry sa členia na cieľové požiadavky z literatúry a cieľové požiadavky zo slovenského jazyka.
Cieľové požiadavky z literatúry sa skladajú z dvoch častí: zo súboru požadovaných čitateľských, interpretačných a komunikačných zručností a zo súboru požadovaných vedomostí z teórie a dejín literatúry.
Požiadavky na čitateľské a interpretačné zručnosti sú sformulované do 11 cieľov. Každý cieľ je definovaný pokynovými slovesami, ktoré vyjadrujú kognitívnu, interpretačnú alebo komunikačnú zručnosť vyžadovanú od žiaka pri riešení určeného problému. Pre názornosť je každý cieľ doplnený niekoľkými (2 – 3) exemplifikačnými úlohami, ktoré sú aplikáciou daného cieľa na konkrétnu úlohu. Tieto úlohy nie sú pre učiteľov v ničom záväzné, slúžia im len ako modelový príklad na vytváranie podobných úloh, zameraných na daný cieľ.
Druhá časť cieľových požiadaviek z literatúry obsahuje súbor vymedzených literárnovedných termínov, literárnych období a smerov, literárnych druhov a žánrov, požadovaných znalostí zo štylistiky literárneho textu, metriky a nakoniec zoznam konkrétnych diel od vybraných autorov, ktoré by žiak mal vedieť interpretovať na základe svojich osobných čitateľských skúseností.
Cieľové požiadavky zo slovenského jazyka sa skladajú z dvoch častí: z požadovaných komunikačných zručností a požadovaných vedomostí. 
Požiadavky na jazykové zručnosti sú sformulované do 16 cieľov. Každý cieľ je definovaný pokynovými slovesami, ktoré vyjadrujú kognitívnu alebo komunikačnú zručnosť vyžadovanú od žiaka pri riešení úloh zameraných na daný cieľ. Pre názornosť je každý cieľ podporený niekoľkými exemplifikačnými úlohami, ktoré sú aplikáciou daného cieľa do konkrétnej úlohy. Tieto úlohy nie sú pre učiteľov v ničom záväzné, slúžia ako modelový príklad na vytváranie podobných úloh vychádzajúcich z daného cieľa.
Druhá časť cieľových požiadaviek zo slovenského jazyka, t.j. požiadavky na vedomosti, obsahuje súbor vedomostí z lexikológie, morfológie, syntaxe, požiadavky na znalosti o zvukovej a grafickej stránke jazyka, prozodických vlastnostiach reči, štylistike a spracovaní informácií. 

1. Cieľové požiadavky z literatúry

Požadované čitateľské a interpretačné zručnosti

Študent má byť schopný

1.	reprodukovať a vysvetľovať definície literárnovedných (umenovedných) pojmov.
a)	Z uvedených definícií vyberte tú, ktorá najpresnejšie a najvýstižnejšie charakterizuje epos.
b)	Slovenský básnik Ján Hollý napísal báseň Na slovenský národ, v ktorej oslávil udatnosť Slovákov a ich lásku k slobode. Ako sa nazýva takýto básnický žáner?

2.	analyzovať literárne a umelecké javy, abstrahovať a zovšeobecňovať ich vlastnosti, vytvárať vlastné definície literárnovedných a umenovedných pojmov.
a)	Odôvodnite, prečo literatúru definujeme ako slovesné umenie.
b)	Vysvetlite, čo je podstatou idealizovaného typu postavy.

3.	opísať základnú chronológiu a vysvetliť systémovú nadväznosť jednotlivých období vo vývine umenia a umeleckej literatúry.
a)	Zaraďte antickú (grécku a rímsku) literatúru do príslušného obdobia vo vývine svetovej literatúry a odôvodnite svoje rozhodnutie.
b)	Uveďte, ktoré prvky klasicizmu odmietlo umenie a literatúra romantickej epochy.

4.	charakterizovať z filozofického, spoločenského a umeleckého hľadiska hlavné obdobia v dejinách umenia a umeleckej literatúry a nájsť ich odraz v konkrétnom literárnom diele.
a)	Porovnajte motív ženy v dvoch nasledujúcich dielach a vysvetlite, akú zmenu do tohto zobrazenia priniesla renesancia:
„Keď mal Konštantín sedem rokov... (atď.)“ /Život sv. Konštantína/.
„Lukrécia, ty nad všetkými víťazíš...(atď.)“ /O dvoch milencoch/.
b)	Ktorý literárny smer 20. storočia má ideovo a morálne najbližšie k dnes takému populárnemu ekologickému hnutiu?

5.	po myšlienkovej a umeleckej (kompozičnej a štylistickej) stránke analyzovať, interpretovať a zhodnotiť neznámy text z umeleckej literatúry. Používať argumentáciu a citáciu ako súčasť vysvetlenia svojho názoru.
a)	„Katra, všeobecne nazývaná Katerou, slúžka u Trnkovcov...(atď.)“ Nájdite prvky Timravinho realizmu vo výbere hlavnej postavy a v spôsobe jej opisu.
b)	Porovnajte motív smrti v románe Dom v stráni a v skladbe Smrť Jánošíkova: príčiny smrti, postoj okolia k umierajúcemu, atmosféru okolo umierajúceho.
c)	Rozhodnite, či členenie na strofy pomáha pochopiť zmysel Válkovej básne Dotyky.

6.	zaujať vlastné stanovisko k cudzej interpretácii a hodnoteniu literárneho diela.
a)	Zaujmite vlastné stanovisko, súhlasné alebo nesúhlasné, k výroku P. Bujnáka: „U Tajovského je sedliak jednoduchý predmet umelecký, model, oproti ktorému je autor úplne ľahostajný.“
b)	„Za zložitú, ba priam škodlivú považovala súdobá kritika Bednárovu prácu s časom v románe Sklený vrch. Niekedy sa vskutku zdá, akoby si Bednár s časom nevedel rady." Získali ste pri čítaní románu Sklený vrch rovnaký pocit?
c)	A. Matuška charakterizoval Hronského zobrazenie časti Slovenska v časoch Slovenského národného povstania ako „pohľad z druhého brehu“. K. Rosenbaum k tomu pripojil, že „Svet Trasoviska je dielom inej literatúry“. Ako vy rozumiete týmto výrokom ?

7.	analyzovať a hodnotiť umelecké literárne diela podľa dobových i súčasných kritérií,resp. hodnotiť vybrané diela autora v rámci jeho umeleckej koncepcie (umeleckého programu skupiny, celoživotného diela autora atď.).
a)	A. Solženicyn sa snaží presvedčiť čitateľa, že obroda spoločnosti musí prísť „zdola“, že jej nositeľmi majú byť jednoduchí Ivanovia Denisovičovia, ktorí si dokážu aj v najťažších podmienkach zachovať svoju ľudskú podstatu. Súhlasíte s ním? Odôvodnite svoj názor.
b)	Analyzujte televízny záznam inscenácie Ženského zákona v SND a zhodnoťte vhodnosť a umelecký prínos (resp. neúspech) prepísania hry do nárečia Záhoria.

8.	vysvetliť jednotlivé funkcie umenia a umeleckej literatúry s osobitným dôrazom na ich   
      prepojenosť s hlavnou, estetickou funkciou.
a)	Ako umelecké dielo pomáha príjemcovi porozumieť svet, ktorý ho obklopuje?
b)	Vysvetlite pomer medzi zábavnou a estetickou funkciou v dielach populárnej hudby a v dielach klasickej hudby.
c)	Vyhľadajte v teórii literatúry vecný význam slovného spojenia „didakticko-reflexívna poézia“ a vysvetlite, z akého chápania úlohy umenia (umeleckej literatúry) vychádza. 

9.	formulovať gnozeologické a estetické problémy, ktoré vyplývajú z recepcie umeleckých a literárnych diel.
a)	Aký filozofický, mravný alebo spoločenský problém by ste navrhli v škole na diskusiu po prečítaní (návšteve predstavenia) Bukovčanovej hry Kým kohút nezaspieva?
b)	Tajovský alebo Timrava v niektorých svojich poviedkach (napr. Apoliena, resp. Ťapákovci) rozprávajú príbeh prostredníctvom rozprávača, ktorý zaujíma k postavám a ľudským hodnotám opačné stanovisko ako autor. Sformulujte pre spolužiakov úlohu, v ktorej odhalia tento princíp rozprávania.

10.	transformovať umelecké literárne texty z jedného literárneho druhu (žánru) do druhého.
a)	Zdramatizujte určenú časť z novely E. Hemingwaya Starec a more.
b)	Napíšte úvahu podľa Hviezdoslavovej básne Pozdrav (úvod k Hájnikovej žene).

11.	rozlíšiť intencionálne, účelovo komponovaný text od pocitového (impresívneho) a interpretovať ich. Pri literárnych dielach s druhým významovým plánom alebo s alegorickým významom vie odlíšiť epickú (vecnú) roviny od roviny skrytého významu.
a)	Vysvetlite, ako ste pochopili autorský zámer F. Kafku, stvárnený vo fantastickej poviedke Premena.
b)	„Tak clivo mlčí / jak žlté listy jabloní, / ktosi tu kráča, / naľaká vtáča, / zhodí list z vrbiny, hladina nemo zazvoní."
Akú náladu vyvolávajú vo vás ako čitateľovi charakteristické Bunčákove prívlastky: clivo, žlté, nemá ?
c)	Barč-Ivan stavia v mnohých expresionistických hrách na biblických a náboženských súvislostiach. V Matke sa takýto prvok objaví v samom závere. Aký tradičný kresťanský motív tvorí hodnotové (mravné) pozadie ukončenia tejto hry?

Požadované vedomosti – literárnovedné termíny
		
1. Všeobecne o umení a literatúre
Umenie, 
poznávacia a estetická funkcia umenia, 
estetický zážitok umelecké dielo,
umelecká literatúra,
veda o literatúre - literárna teória, literárna história, literárna kritika.	

2. Literárne obdobia a smery
Staroveká literatúra,
stredoveká literatúra,
renesančná literatúra –humanizmus,
baroková literatúra, 
klasicistická literatúra – osvietenstvo, 
romantická literatúra,
realistická literatúra, naturalizmus,
literárna moderna, symbolizmus, impresionizmus,
avantgarda, expresionizmus, surrealizmus – nadrealizmus,
naturizmus,
psychologický realizmus,
socialistický realizmus,
neorealizmus,
postmoderna,
existencializmus,
magický realizmus,
absurdná dráma.	

3. Literárne druhy
Epika: hrdinská epika, spoločenská epika,
lyrika: didakticko-reflexívna lyrika, duchovná lyrika, ľúbostná lyrika, reflexívna lyrika, vlastenecká lyrika, prírodná lyrika,
dráma.	

4. Literárne žánre
Epické žánre: báj, bájka, balada, epos, kronika, legenda, novela, poviedka, román,
lyrické žánre: elégia, epigram, idyla, óda, pásmo, sonet, 
dramatické žánre: komédia, tragédia, dráma - činohra, fraška.	

5. Štruktúra literárneho diela 
Téma,
kompozičné postupy: chronologický, retrospektívny, reťazový,
fázy sujetovej organizácie:  expozícia - úvod, kolízia - zápletka, kríza – vyvrcholenie, 
peripetia - dejový zvrat, katastrofa – rozuzlenie,
vertikálne členenie textu: rovina deja, rovina významu,
horizontálne členenie textu: odseky, kapitoly, diely (próza),
strofy, spevy (poézia),
dialógy, monológy, výstupy a dejstvá (dramatické dielo),
rozprávač: subjektívny – priamy, vševediaci,
literárna postava: idealizovaný typ, charakterový typ, sociálny typ.	

6. Štylistika literárneho textu
Anafora,
epifora,
alegória – podobenstvo,
epiteton,
inverzia,
humor,
hyperbola,
irónia,
metafora,
metonymia,
personifikácia,
prirovnanie,
protiklad,
satira,
symbol.	

7. Metrika
Rým,
rytmus,
verš,
veršový systém: časomerný, sylabický, sylabotonický,
voľný verš,
trochej, daktyl, jamb.	

Požadované vedomosti – autori a diela
S. Chalupka: Mor ho
J. Kráľ: Zakliata panna vo Váhu a divný Janko
J. Botto: Smrť Jánošíkova
Sofokles: Antigona
W. Shakespeare: Hamlet
M. Kukučín: Keď báčik z Chochoľova umrie
H. Balzac: Otec Goriot
B. Slančíková -Timrava: Ťapákovci
J. G. Tajovský: Statky-zmätky
I. Krasko: Nox et solitudo
J. Smrek: Cválajúce dni
D. Chrobák: Drak sa vracia
J. C. Hronský: Jozef Mak
E. M. Remarque: Na západe nič nového
L. Mňačko: Ako chutí moc
J. D. Salinger: Kto chytá v žite
D. Mitana: Nočné správy
M. Válek: Dotyky
M. Rúfus: Zvony
I. Bukovčan: Kým kohút nezaspieva
 
2. Cieľové požiadavky z jazyka
Študent by mal byť schopný

1. hľadať, nachádzať, spracovať a vo vlastných jazykových prejavoch využívať informácie.
a)	Spracujte heslo Ľ. Štúr ako konspekt.
b)	Urobte bibliografický záznam diela J. Sabola a Š. Ondruša: Úvod do štúdia jazykov, ktoré vyšlo v Bratislave roku 1981 v SPN.

2. samostatne študovať odbornú a slovníkovú literatúru, citovať z odbornej a umeleckej literatúry; uchovávať získané informácie pre ich opakované využitie.
a)	Napíšte úvahu, v ktorej budete citovať či parafrázovať myšlienku známej osobnosti.
b)	Na základe excerptov zo Slovníka slovenských spisovateľov napíšte krátky portrét autora pochádzajúceho z vášho regiónu.
c)	Vyhľadajte v Dejinách slovenskej literatúry, ktorí medzivojnoví básnici spracovali vo svojej tvorbe tému 1. svetovej vojny.

3. chápať jazyk ako znak národnej a individuálnej identity, ako prostriedok komunikácie a profesionálnej realizácie človeka a prostriedok vyjadrovania citov a pocitov, ako znakový systém.
a)	Uveďte tri rozdiely medzi Štúrovým, Bernolákovým a súčasným spisovným jazykom.
b)	Sformulujte slovami to, o čom informujú priložené piktogramy z letiska.
c)	Definujte staroslovienčinu, hlaholiku a cyriliku.

4. identifikovať vplyvy iných jazykov na národný jazyk, poznať sociálne a historické faktory, ktoré ovplyvňujú jazyk.
a)	Identifikujte v texte slová cudzieho pôvodu.
b)	Sformulujte vlastný názor na postavenie angličtiny v súčasnosti. Svoj názor podporte aspoň dvoma argumentmi.

5. vo vlastných jazykových prejavoch dodržiavať pravidlá a požiadavky morfológie, syntaxe, sémantiky, ortografie, ortoepie, využívať bohatstvo lexiky a frazeológie.
a)	Zdôvodnite, prečo je uvedený frazeologizmus príslovím:
Kto druhému jamu kope, sám do nej padne.
b)	Dotvorte synonymický rad:
hovoriť –  vravieť –
c)	Zdôvodnite pravopis výrazov:
dobrí psi, dobré psy, samí muži, ostali samy (ženy)

6. analyzovať cudzie a vlastné jazykové prejavy z hľadiska zákonitostí morfológie, syntaxe, sémantiky, ortografie, ortoepie.
a)	Vypíšte z ukážky priraďovacie spojky, pred ktorými sa nepíše čiarka.
b)	Prečo, podľa vás autor textu použil slovo matúra a nie maturitná skúška.
c)	Využite frazeologizmus je to jeho Achillova päta v charakteristike spolužiaka.

7. charakterizovať jazykové štýly a slohové postupy, vysvetliť uplatnenie slohových postupov v jazykových štýloch, prakticky zvládnuť základné slohové útvary, rozlišovať medzi písanými a hovorenými slohovými útvarmi.
a)	Pripravte si záver slávnostného prejavu na stužkovej slávnosti a predneste ho.
b)	Spontánne opíšte osobu na obrázku; tú istú osobu opíšte priateľovi v liste.
c)	Určte jazykový štýl a slohový postup ukážky. Svoj názor odôvodnite.

8. rozlišovať medzi subjektívnym a objektívnym spracovaním témy slohového útvaru. Transformovať text do iného jazykového štýlu.
a)	Zmeňte objektívnu charakteristiku postavy v ukážke na subjektívnu.
b)	Tú istú udalosť spracujte najprv ako opis a potom ako rozprávanie.
c)	V novinovom komentári označte časti, ktoré svedčia o autorovom subjektívnom hodnotení posudzovanej skutočnosti.

9. pri tvorbe slohových útvarov postupovať podľa etáp slohotvorného procesu.
a)	Podľa osnovy vytvorte životopis.
b)	Vytvorte zoznam informácií potrebných na napísanie referátu o vybavenosti vašej školy počítačovou technikou a zhodnoťte ich dôležitosť.

10. vysvetliť sféru pôsobenia jednotlivých slohotvorných činiteľov pri tvorbe a hodnotení slohových útvarov.
a)	V dialógu v ukážke zmeňte situáciu, v ktorej sa odohráva.
b)	Uveďte, čo môže pri tvorení textu ovplyvniť zmena adresáta.
c)	Podľa individuálneho štýlu autora článku v časopise (označeného len iniciálami) odhadnite jeho vek, povolanie; odhadnite, či žije v meste alebo na vidieku.

11. pri ústnych slohových útvaroch využiť vedomosti o zvukovej stránke reči, správne artikulovať a spisovne vyslovovať.
a)	Predneste časť slávnostného prejavu a vysvetlite zvládnutie foneticky náročných miest.
b)	Vysvetlite výslovnosť slov: Konštantín, dekan
c)	Uveďte, aké tempo reči využijete pri smutnom texte.

12. rozlišovať spisovnú a nespisovnú výslovnosť, využívať mimojazykové výrazové prostriedky.
a)	Vysvetlite funkciu mimiky a gestikulácie pri prednese umeleckého textu.
b)	Označte správnu výslovnosť slov: s ním - s ňím / z ňím;	 k tebe - g ťebe / k ťebe ; k otcovi - g otcovi / k otcovi
c)	Označte prízvuk v jednotlivých slovách uvedenej vety:  Čoskoro vykuklo slniečko, mrákava pominula.

13. výrazne čítať, predniesť text, interpretovať ho, analyzovať využité výrazové prostriedky .
a)	Prerozprávajte hlavnú dejovú líniu prečítanej poviedky.
b)	Identifikujte osobu rozprávača v románe.
c)	Nájdite v diele lexikálne prostriedky, ktorými autor dosiahol atmosféru autentického študentského prostredia.

14. vyjadrovať sa kultivovane, spisovne, gramaticky správne v štandardných komunikatívnych situáciách.
a)	Predneste improvizovane prvú časť diskusného príspevku k referátu Európa a my.
b)	Napíšte pozvánku na pomaturitné stretnutie po pätnástich rokoch svojmu bývalému učiteľovi slovenčiny.
c)	Vytvorte dialóg dvoch vodičov – kultivovaných ľudí – bezprostredne po zrážke.

15. vo vlastných jazykových prejavoch dodržiavať členenie textu podľa požiadaviek textovej syntaxe.
a)	Porovnajte spôsob označovania kapitol u dvoch autorov.
b)	Po prečítaní textu utvorte vystihujúci názov kapitoly.
c)	Charakterizujte funkciu odseku a kapitoly.

16. nájsť v texte prvky kohéznosti (súdržnosti) a funkčne ich využívať vo vlastných jazykových prejavoch.
a)	Určte znaky kapitoly v odbornom a umeleckom texte.
b)	V graficky neštrukturovanom prepise ukážky z diela M. Kukučína Dom v stráni označte odseky.
c)	V prvom odseku ukážky podčiarknite jazykové prostriedky nadväznosti textu.

Požadované vedomosti
					
1. Lexikológia, tvorenie slov
Lexikálny význam slova,
jednovýznamové slová,
viacvýznamové slová,
synonymá,
homonymá,
antonymá -.opozitá,
gramatický význam slova,
gramatické kategórie – menné a slovesné,
slovná zásoba národného jazyka,
individuálna slovná zásoba,
aktívna slovná zásoba,
pasívna slovná zásoba,
systém slovnej zásoby – zastarané slová, neologizmy, neutrálne slová, citovo zafarbené slová,
štýlové vrstvy slovnej zásoby - spisovné slová, nespisovné slová, dialektizmy, slangové slová, odborné slová, básnické slová,
frazeologizmus,
ľudový frazeologizmus – príslovie, porekadlo, pranostika, prirovnanie,
intelektuálny frazeologizmus,
výkladový slovník,
pravopisný slovník,
synonymický slovník,
terminologický slovník,
frazeologický slovník,
dvojjazyčný slovník,
slovník cudzích slov.	

2. Morfológia
Slovný druh –  podstatné mená, prídavné mená, zámená, slovesá, číslovky, príslovky, 
predložky, spojky, častice, citoslovcia,
gramatické kategórie – menné: mužský rod, ženský rod, stredný rod,
jednotné číslo – singulár,
množné číslo – plurál,
pád - nominatív, genitív, datív, akuzatív, vokatív - zastarané oslovenie, lokál, inštrumentál,
slovesné: osoba – 1., 2., 3.,
číslo – jednotné – singulár, množné – plurál,
čas – prítomný, historický prézent, minulý, budúci,
rod – činný, trpný,
spôsob: oznamovací, rozkazovací, podmieňovací,
vid: dokonavý, nedokonavý.	

3. Syntax    
Rozdelenie viet podľa – obsahu, zloženia, členitosti,
polovetná konštrukcia – s prechodníkom, s príčastím, s neurčitkom,
kapitola, odsek,
kohéznosť textu.	

4. Zvuková a grafická stránka jazyka, prozodické vlastnosti reči
Fonéma, graféma, hláska,
samohlásky, spoluhlásky, dvojhlásky,
ortoepia – vybraté základné pravidlá správnej výslovnosti:
     pravidlo o znelostnej asimilácii,
     pravidlo o rytmickom krátení, 
intonácia – slovný prízvuk – hlavný a vedľajší slovný prízvuk,
dôraz,
melódia vety,
pauza – fyziologická, významová,
tempo reči.	

5. Všeobecné poznatky o jazyku 
Jazyk ako znakový systém,
komunikatívna a expresívna funkcia jazyka,
indoeurópsky prajazyk,
indoeurópske jazyky – rozdelenie slovanských jazykov,
norma,
kodifikácia,
kodifikácia spisovnej slovenčiny a úpravy spisovnej normy: A. Bernolák, Ľ. Štúr, M. Hattala,
90. roky 20. storočia.	

6. Štylistika, štýl  
Funkčný jazykový štýl – hovorový, administratívny, náučný, publicistický, rečnícky, 
umelecký,
slohový postup –informačný, rozprávací, opisný, výkladový a úvahový,
slohové útvary: žiadosť, životopis, správa, interview, súkromný list, konspekt, rozprávanie,
opis, opis pracovného postupu, charakteristika, výklad, projekt odbornej 
práce, diskusný príspevok, úvaha,
príležitostný prejav,
hybridizácia slohového útvaru,
požiadavky slovenskej štátnej normy na písomnosti administratívneho štýlu.	

7. Spracovanie informácií
Zdroje informácií,
nadpis,    
marginálie,
konspekt,
osnova,
resumé,
anotácia,
bibliografia,
menný a vecný register,
citácia – presná, voľná,
parafráza.